CELEX: C2006/294/109
Language: sk
Date: 2006-12-02 00:00:00
Title: Vec T-262/06 P: Odvolanie podané 18. septembra 2006 : Komisia proti rozsudku Súdu pre verejnú službu z  12. júla 2006 vo veci F-18/05, D/Komisia

2.12.2006   
            
            
               SK
            
            
               Úradný vestník Európskej únie
            
            
               C 294/53
            
         Odvolanie podané 18. septembra 2006: Komisia proti rozsudku Súdu pre verejnú službu z 12. júla 2006 vo veci F-18/05, D/Komisia
   (Vec T-262/06 P)
   (2006/C 294/109)
   Jazyk konania: francúzština
   Účastníci konania
   
      Odvolateľka: Komisia Európskych spoločenstiev
   
      Ďalší účastník konania:„D“
   Návrhy odvolateľky
   
               —
            
            
               zrušiť rozsudok Súdu pre verejnú službu z 12. júla 2006 vo veci F-18/05, D/Komisia,
            
         
               —
            
            
               vrátiť vec Súdu pre verejnú službu, aby rozhodol o ostatných žalobných dôvodoch,
            
         
               —
            
            
               rozhodnúť o trovách odvolacieho konania, subsidiárne vyhradiť rozhodnutie o trovách na posúdenie Súdu pre verejnú službu.
            
         Odvolacie dôvody a hlavné tvrdenia
   Rozsudkom z 12. júla 2006, ktorého zrušenie sa požaduje v rámci tohto odvolania, Súd pre verejnú službu zrušil rozhodnutie Komisie zo 4. mája 2004, ktorým sa zamieta žiadosť o uznanie choroby, ktorou trpí žalobca za chorobu z povolania a zaviazal Komisiu na náhradu všetkých trov konania.
   Na podporu svojej žiadosti o zrušenie tohto rozsudku Komisia uvádza odvolací dôvod založený na porušení práva Spoločenstva, najmä článku 48 ods. 2 rokovacieho poriadku, keďže Súd pre verejnú službu považoval za prípustnú argumentáciu založenú na porušení res judicata, ktorá bola podľa Komisie žalobcom predložená po prvýkrát v replike v prvom stupni. Komisia ďalej tvrdí, že Súd pre verejnú službu sa dopustil nesprávneho právneho posúdenia a/alebo nesprávneho výkladu právnych okolností predložených účastníkmi konania a predovšetkým samotnou Komisiou. Pokiaľ ide o posúdenie tvrdení vo veci samej, Komisia sa domnieva, že Súd pre verejnú službu porušil právo Spoločenstva a najmä článok 73 Služobného poriadku úradníkov Európskych spoločenstiev ako aj súvisiacu právnu úpravu, nevzal do úvahy pôsobnosť rozsudku T-376/02 (1) a porušil povinnosť odôvodnenia. Tvrdí tiež, že Súd pre verejnú službu porušil zásadu právnej istoty.
   
      (1)  Rozsudok Súdu prvého stupňa z 23. novembra 2004, O/Komisia Zb. VS I-A-349 a II-1595.